Ste naozaj nenároční televízni diváci, ktorí len večer prídu domov, sadnú do obývačky a pozrú si bez reptania hocičo a tak to ide deň za dňom? Alebo patríte k tej náročnejšej skupine a neuspokojíte sa iba s pevnou programovou štruktúrou operátorov a hľadáte neustále niečo nové, zaujímavé? A popri tom potrebujete ešte trošku pracovať, vybaviť si zopár mailov, zopár telefonátov?
Stará dobrá klasika DBVT-C (Digital Video Broadcasting – Cable) prichádza do našich domovov cez koaxiálnu, prípadne modernú optickú sieť. Musí uspokojiť aj toho najnáročnejšieho diváka spomedzi bežných. Kvalitný obraz, kvalitný zvuk a na výber desiatky televíznych staníc. Okrem základu si môžete prikúpiť tematické balíčky, väčšinou so športovou, historickou a detskou tematikou. K tomu internet v rámci výhodných balíčkov, prípadne pevná linka, no povedzte, kto by tomuto odolal?
Spolu s dobou sa menia aj technológie
Pre niekoho maximum, pre iného zase nuda. A zrazu to prišlo. Poskytovatelia signálu spojili televíziu a internet do jedného a vzišla z toho digitálna televízia šíriaca sa cez internetový protokol, v skratke IPTV (Internet Protocol Television). Tým sa dodal televízii úplne nový rozmer. Pokiaľ totiž doteraz hojne zaužívaný káblový systém DVBT-C umožňoval zákazníkovi kúpu nejakej pevnej skupiny televíznych staníc plus prístup na internet s telefónom, tak IPTV v dokonalej miere zmazal hranicu medzi týmito tromi zložkami. Vďaka týmto schopnostiam dostal práve systém IPTV pomenovanie ako digitálna internetová televízia.
Objavte neobmedzené možnosti digitálnej televízie
S IPTV môžete pozerať objednané televízne kanály, zároveň surfovať na internete a taktiež volať z jednej jedinej obrazovky bez toho, aby sa tieto jednotlivé funkcie ovplyvňovali v negatívnom zmysle slova. Výhody tejto technológie sú dobre spracované napríklad aj v tomto článku na zive.sk. Tak napríklad, sedíte v obývačke, pozeráte svoj obľúbený športový priamy prenos a súčasne vám obrazovka ponúkne možnosť zakúpiť si dres najúspešnejšieho strelca zápasu. Alebo sa vám počas polčasu zápasu objaví ponuka staviť si na výsledok sledovaného zápasu, prípadne si môžete objednať výhodný zájazd do krajiny a mesta, v ktorom sa toto športové podujatie odohráva. Navyše podľa nedávneho prieskumu je cena za IPTV na Slovensku jedna z najnižších vo svete.
Televízne kanály neobmedzenej ponuky
Pokiaľ klasická káblovka vám ponúkne na výber pevne navolené slovenské, české stanice a pár tých najrozšírenejších zahraničných spolu s hŕstkou vami vybratých tematických, cez IPTV môžete sledovať aj tie televízne stanice, ktoré nie sú iba lokálne štruktúrované. Máte záujem o, dajme tomu, nemecké, maďarské a iné? Nech sa páči, vy sami si vyberáte, vy sami ste iniciátorom reálnej programovej štruktúry. Samozrejme, že interaktivita je ako v prípade športového prenosu zaistená. Zase uvedieme názorný príklad. Sledujete napínavý trhák so svojím obľúbeným hercom? A ajhľa. Šikovník televízor vám zobrazí na okraji obrazovky ďalšie jeho herecké úlohy. Nehovoriac o tom, že televízne kanály v rámci IPTV sú ponúkané s viacerými audio stopami.
Prevetrajte tony filmov v televíznom archíve
Iste sa stane, že ak nebudete spokojní s momentálnou programovou ponukou televíznych staníc, tak navštívite televízny archív a vypožičiate si práve to, na čo ste mali momentálne chuť a náladu. Zloženie archívov je individuálnou vecou každého operátora, pretože dosť záleží na jeho autorských právach v jednotlivých krajinách. Tu musíte len osobnou skúsenosťou otestovať dostatočnosť či nedostatočnosť ponuky.
Staňte sa pánom svojej aktivity v digitálnej televízii
Aké iné výhody vám IPTV systém ešte poskytne? Vďaka integrovanému softvéru si môžete sami nahrávať video, streamovať ho na internete, rôzne ho posúvať, pretáčať dozadu alebo dopredu, zastaviť ho a odložiť jeho pozeranie na neskôr. A na druhej strane, distribútor signálu má možnosť umiestňovať na váš internetový priestor oveľa cielenejšiu reklamu než doteraz. A tiež dokáže zabrániť, aby sa niekto cudzí do vašej zvukovej či obrazovej tvorby vlámal a upravoval ju. Jednoducho ju zašifruje a hotovo.
Skontrolujte si svoje technické vybavenie
Nakoniec si povedzme niečo o tom, ako zabezpečiť z technického hľadiska pozeranie IPTV televízie u vás doma. Vo väčšine vašich domácností sú zabudované pôvodné koaxiálne rozvody, ich rekonštruované varianty ADSL2+ alebo moderná optika. Koaxiálny, resp. metalický rozvod síce s privretím jedného oka postačuje, no skôr je odporúčaný jeho pokročilejší variant. To vysokorýchlostná optika je na IPTV ako stvorená. Preto ak máte vo svojom regióne a lokalite možnosť sa k nej pripojiť, vôbec neváhajte.
Ďalej, ak nevlastníte SMART TV, budete potrebovať set-top-box a modem. Máte šťastie, že set-top-boxy sú dnes už univerzálne konštruované. Sú dokonca použiteľné aj pre takzvané anténne pozemné vysielanie (DVB-T) a tiež pre satelitné vysielanie (DVB-S).
No a nakoniec zo set-top-boxu káblom pripojíte svoj televízor cez vstup SCARD alebo HDMI. Za nás odporúčame to druhé, kvôli lepšej kvalite. Tá je v globále špičková v HD formáte, bez vonkajších vplyvov, ako šumu a zdvojeného obrazu.
Tak čo? Navnadili sme vás na IPTV alebo zostávate podriemkavať pri DBVT-C?